จรัญฯกำไรดี เพิ่มขึ้น66% สวนทางศก.
จรัญประกันภัยสวนทางเศรษฐกิจกำไร 36 ล้าน เพิ่ม 66% จ่ายเงินปันผลผู้ถือหุ้น 2 บาท
23 ก.พ. 2559

จรัญประกันภัยสวนทางเศรษฐกิจกำไร 36 ล้าน เพิ่ม 66% จ่ายเงินปันผลผู้ถือหุ้น 2 บาท 
นายสุกิจ  จรัญวาศน์ กรรมการผู้จัดการ บริษัท จรัญประกันภัย เปิดเผยว่า ในปีที่ผ่านมาบริษัทมีกำไรสุทธิ 36 ล้านบาท เพิ่มขึ้น 15 ล้านบาท หรือ 66.5% และมีกำไรสุทธิต่อหุ้น 3 บาท เพิ่มขึ้น 66.67% เมื่อเทียบกับปี 2557 ที่มีกำไรสุทธิ 21 ล้านบาท และมีกำไรสุทธิต่อหุ้น 1.80 บาท  เนื่องจากบริษัทมีรายได้รวมจากการรับประกันภัยเพิ่มขึ้น 14 ล้านบาท หรือ 7%
“ผลการดำเนินงานในปี 2558 เมื่อเทียบกับปี 2557 บริษัทมีเบี้ยประกันภัยที่ถือเป็นรายได้สุทธิ 204 ล้านบาท เพิ่มขึ้น 7.5% ขณะที่ทางด้านรายได้นั้นแบ่งออกเป็น 2 ส่วน คือ กำไรจากการรับประกันภัยเพิ่มขึ้น 82% หรือ 12 ล้านบาท และรายได้จากการลงทุนและรายได้อื่นๆ เพิ่มขึ้น 6% หรือ 2 ล้านบาท” นายสุกิจ กล่าว 
นอกจากนี้ ที่ประชุมคณะกรรมการบริษัทยังได้มีมติให้จ่ายเงินปันผลประจำปีสำหรับผลการดำเนินงานของปี 2558 ในอัตราหุ้นละ 2 บาท ให้กับผู้ถือหุ้นอีกด้วย โดยกำหนดจ่ายในวันที่ 27 พ.ค.นี้
อย่างไรก็ตาม การได้สิทธิรับเงินปันผลนั้นยังมีความไม่แน่นอน จนกว่าจะได้รับการอนุมัติจากที่ประชุมสามัญผู้ถือหุ้นประจำปีก่อน ในวันที่ 28 เม.ย.นี้ โดยกำหนดวันปิดสมุดทะเบียนพักการโอนหุ้นเพื่อสิทธิในการประชุมและสิทธิในการรับเงินปันผลในวันที่ 7 เม.ย.นี้ ซึ่งหากที่ประชุมผู้ถือหุ้นอนุมัติ บริษัทจะต้องจ่ายปันผลจำนวน 12 ล้านหุ้น รวมเป็นเงิน 24 ล้านบาท